recursal/SuperWikiNEXT-32B huggingface dataset:
**הבחירה** (באנגלית: **The Choice**) הייתה תוכנית שעשועון-דייטים אמריקאית שהחלה את שידוריה בערוץ פוקס ב-7 ביוני 2012, מיד לאחר הבכורה של התוכנית טייק מי אווט.

הפורמט
------

הפורמט של התוכנית, אשר משתמשת במתכונת האודישן העיוור של The Voice. הפורמט כולל שלושה שלבים של תחרות וכולל ארבעה מתמודדים ידוענים, פנויים פנויות שמתחרים לקביעת 3 דייטים. השלב הראשון הוא "האודישן העיוור", שבו ארבעה מתמודדים מקשיבים לדייטים פוטנציאליים נותנים את הרושם הראשוני שלהם, הכיסאות של הידוענים מסובבים כך, שהם לא רואים את הדייטים. לכל מתחרה, ידוען 30 שניות  כדי להחליט אם הוא או היא מעוניין לצאת עם אותו האדם. כל מתחרה ידוען בוחר שלושה אנשים שיהיו איתו בקבוצה (ידוענים שכבר בחרו את שלושת הדייטים הפוטנציאלים שלהם עדיין צריכים לחכות עד שהמתחרה סיים לתת את הרושם הראשוני שלו כדי לראות אותו). המתמודדים מסובבים את כיסאותיהם כדי לסמן שהם מעוניינים לצאת עם אדם זה; אם שניים או יותר ממתמודדי הידוענים רוצים את אותו האדם (כפי שקורה לעיתים קרובות), למתמודד (הדייט) יש את הבחירה הסופית של עם איזה ידוען הם יהיו מעוניינים ביותר לצאת.

השלב השני של התחרות הוא שלב הדייטים המהירים, שבו הידוענים לומדים עוד על שלושת הדייטים הפוטנציאלים. המשתתפים, הגבר והאישה נפגשים ובדרך כלל יש להם 15 שניות לשאול אחד את השני שאלות אישיות. כל 15 שניות מתמודד אחר שואל שאלות, מהמתמודדות שבחר בהן (כל מתמודדת פעם אחת). בסוף הסיבוב, כל ידוען צריך להדיח דייט פוטנציאלי אחד.

בשלב השלישי והאחרון 2 המתמודדות האחרות נשאלות כל אחת בנפרד שאלה בודדת, עליה הן צריכות להביע את דעתן. לאחר ששתי המתמודדות ענו על השאלה, כיסא הידוען מסתובב, על מנת להחליט עם מי הוא בוחר לצאת לדייט. המתמודדת שבה הוא בחר תצא איתו לדייט.

עונה 1
------

### פרקים

| תאריך שידור | ידוענים | מתחרות |
| --- | --- | --- |
| 7 ביוני 2012 | פאולי די, רומאו מילר, ג'רמי בלום, ג'ייסון קוק. |  |
| 14 ביוני 2012 | ג'ו ג'ונאס, מייקל קטרווד, סת' ווסקוט, פרקר יונג. | **ג'ו**: לטיקה, אמנדה וקימברלי
**מייקל**: קריה, מייגן וקיונה.
**פרקר**: מלאני, שנון ובקי
**סת'**: בלייר, מורגן ושרה
**לא נבחרו**: טינה, לינזי וקייט |
| 21 ביוני 2012 | מייקל סורנטינו, טיילור היקס, וורן סאפ, רוקו דיספיריטו | **מייק**: ליז, ג'סיקה ולורה
**טיילור**: הופ, סוניה ורובי
**וורן**: אנג'לה, שקירה ואריקה
**רוקו**: כריסטינה, לקסי וורוניקה  |
| 28 ביוני 2012 | כרמן אלקטרה, רימה פקיח, סופי מונק, הופ דבורצ'יק | **כרמן**: אר ג'יי, **כריסטופר**, ניקולאס.
**רימה**: גבריאל, קרים, **אנדרו**.
**סופי**: דייוויד, ג'ו**ן, שיין.**
**הופ**: **בראנט**, מרקו, הרמוז |
| 5 ביולי 2012 | רוב קרדשיאן, פיניס מיטשל, רוב גרונקובסקי, סטיבן לופז |  |
| 12 ביולי 2012 | דין קיין, טייסון בקפורד, נדמוקונג סה, רוסרט נטלס |  |

קישורים חיצוניים
----------------

* "הבחירה", באתר Metacritic (באנגלית)

הערות שוליים
------------

1. ↑  Seidman, Robert (2 במאי 2012). "Fox Snarks on 'The Voice;' Announces New Summer Dating Series 'The Choice'". *TV by the Numbers*. אורכב מ-המקור ב-2015-12-08. נבדק ב-2 במאי 2012. `{{cite web}}`:  (עזרה)
2. ↑  The Choice, TVGuide.com
3. ↑  The Choice, TVGuide.com
**וינטרה טלסקופה** (שם מדעי: *Winteria telescopa*) הוא מין יחיד בסוגו של דג בן למשפחת האופיסטופרוקטיים שבסדרת הארגנטיניים, אשר מצוי רק במצולות הים בעומק שבין 400 ל-2,500 מטר במרבית האוקיינוסים. בין השאר נצפה בדרום-מזרח האוקיינוס האטלנטי סמוך למפרץ גינאה, ברחבי האוקיינוס ההודי, במרכז ומערב האוקיינוס השקט, וסביב יפן, אוסטרליה וניו זילנד. לא ידוע עליו הרבה והוא הוגדר בשנת 1901 לראשונה.

מאפיינים
--------

זהו דג קטן יחסית באורך של לא יותר מ-15 סנטימטרים. דג זה כדורי בצורתו ובעל חלל עיניים גדולות מאוד, גדולים יותר ממרבית הראש ומוזרים מאוד בצורתם ובעל לסתות קטנות ללא שיניים בעלות פתח צר המזכיר מעט חדק, דרכו הוא שואב מזון. צבעו כחול כהה עד שחור והגוף מחזיר אור בהשתקפויות כסופות. הוא בעל סנפירים קטנים מאוד בעלי מספר קוצים לאורכם ובעל סנפיר חזה קרוב לראש העוזר לו להסתובב. הוא איטי מאוד ורוב זמנו מרחף בחלל המיימי הרחק מהקרקעית.

מבנה עיניו של הדג מיועדות להבחנה בטרף מפיק נהורנות כמו שטרגליים, שטצדאים ודגים קטנים.

קישורים חיצוניים
----------------

ויקישיתוף מדיה וקבצים בנושא **וינטרה טלסקופה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

הערות שוליים
------------

1. ↑  וינטרה טלסקופה באתר הרשימה האדומה של IUCN
**ענן מגלן הגדול** (**LMC-Large Magellanic Cloud**) הוא גלקסיה ננסית לא-סדורה בולטת בשמי חצי הכדור הדרומי, אחת משתי הגלקסיות המרכיבות את ענני מגלן. הוא נראה לעין בלתי-מזוינת כחלק נפרד משביל החלב ושייך לקבוצת הגלקסיות הקבוצה המקומית. הוא היה מוכר בוודאות בזמנים קדומים לאנשי דרום כדור הארץ, אך אין על כך תיעוד שהשתמר עד היום. התיעוד הראשון של ענן מגלן הגדול הוא של האסטרונום הפרסי אל-סופי (Al Sufi), שבספרו "ספר השמיים היציב" משנת 964 לספירה, קורא לו Al Bakr - השור הלבן, של הערבים הדרומיים, ומציין שאמנם לא ניתן לראותו מצפון ערב ומבגדאד, אך ניתן לראותו ממצר באב אל מנדב (קו-הרוחב הצפוני '35 12°).

לאחר מכן, הוא כנראה מתואר על ידי אמריגו וספוצ'י במכתב שנכתב במסעו השלישי בשנים 1503–1504, כ"אחד משלוש כילות, שתיים בהירות ואחת אפלה"; ה"כילות" הבהירות הן כנראה שני ענני מגלן והאפלה היא ערפילית הבליעה שק הפחם שבקבוצת הכוכבים הצלב הדרומי. לבסוף היה זה פרדיננד מגלן ומסע הגילוי שלו שהביאו אותם לידיעתנו ב-1519.

ענן מגלן הגדול, במרחק של 157,000 שנות אור, נחשב במשך זמן לגלקסיה החיצונית הקרובה ביותר עד שבשנת 1994, התגלתה במרחק של כ-88,000 שנות אור גלקסיית קשת האליפסואידית הננסית ובשנת 2003 התגלתה גלקסיה קרובה עוד יותר, הגלקסיה הננסית הכלב הגדול, במרחק של 25,000 שנות אור.

אף על פי שהוא גלקסיה לא-סדורה, ענן מגלן הגדול מלא בעצמים מעניינים, כולל ערפיליות מתפשטות  (בעיקר ערפילית הטרנטולה 2070 NGC ואזור H II גדול), צבירים כדוריים ופתוחים, ערפיליות פלנטריות ועוד.

ב-23 בפברואר 1987 נצפתה סופרנובה בהירה בענן מגלן הגדול, שהייתה לסופרנובה הנצפית הבהירה ביותר מאז סופרנובה 1604 שנצפתה על ידי יוהאנס קפלר. אירוע זה, הקרוי בשם סופרנובה 1987A, הוא אחד האירועים החשובים בתחום האסטרופיזיקה בעשרות השנים האחרונות.

בענן מגלן הגדול נמצא כוכב וולף-ראייה R136a1 שהוא הכוכב המסיבי ביותר שנצפה ומסתו מוערכת ב-265 מסות שמש. הוא גם הכוכב בעל עוצמת ההארה הגבוהה ביותר, פי 8,700,000 מעוצמת ההארה של השמש.

ראו גם
------

* ענן מגלן הקטן

קישורים חיצוניים
----------------

ויקישיתוף מדיה וקבצים בנושא **ענן מגלן הגדול** בוויקישיתוף
* כיצד נוצר ענן מגלן הגדול, באתר "הידען"
* ענן מגלן הגדול, בבסיס הנתונים SIMBAD לגרמי שמיים אסטרונומיים

|  |  |
| --- | --- |
| בקרת זהויות עריכת הנתון בוויקינתונים | 
* GND: 4158247-0
* VIAF: 239944467
* WorldCat (עם VIAF): 239944467

 |
אין תמונה חופשיתאין תמונה חופשית
**חיים שני** (נולד ב-1957) הוא מהנדס ומנהל ישראלי. כיהן כמנכ"ל חברת נייס מערכות וכמנכ"ל משרד האוצר.

ביוגרפיה
--------

שני סיים ב-1982 תואר ראשון בהנדסת תעשייה וניהול מהטכניון וב-1987 סיים תואר שני במנהל עסקים מ-INSEAD. 

לאחר לימודי התואר הראשון עבד שני ב-IBM ישראל ובסאיטקס. ב-1992 מונה לנשיא אורבוטק אירופה, ב-1993 מונה לנשיא שלוחת אורבוטק במזרח הרחוק, בשנים 1995 עד 1998 כיהן כסגן נשיא לשיווק, מכירות ופיתוח עסקי גלובלי באורבוטק. ב-1998 מונה לסגן נשיא באפלייד מטיריאלס ומנהל פעילות החברה בישראל. ב-2001 מונה למנכ"ל נייס מערכות וכיהן בתפקיד עד אוקטובר 2009. הוא נכנס לתפקיד בתקופה בה שווי השוק של החברה ותחת הנהגתו הוביל מהלך של צמיחה, רכישת חברות וגידול ניכר בשווי השוק. 

בנובמבר 2009 מונה למנכ"ל משרד האוצר, הוא כיהן כיו"ר משותף של הוועדה להגברת התחרותיות במשק יחד עם מנכ"ל משרד ראש הממשלה אייל גבאי. ביולי 2011 התפטר מתפקידו כמנכ"ל המשרד על רקע חילוקי דעות עם שר האוצר יובל שטייניץ.

ב-2012 הקים את קרן ההון סיכון Israel Growth Partners עם משה ליכטמן, קרן שמשקיעה בחברות טכנולוגיה ישראליות בשלב הצמיחה. באותה שנה מונה ליו"ר מרכז הטכנולוגיות בריטניה-ישראל.

קישורים חיצוניים
----------------

* אלירן רובין, אליחי וידל, "מי שמקים חברה רק כדי למכור אותה צריך לדעת שהסיכוי לכך נמוך", באתר TheMarker‏, 2 בינואר 2017
* שלומית לן, מה עושים עם 230 מיליון דולר: משה ליכטמן וחיים שני, מבכירי ההייטקיסטים מדברים על הקרן החדשה שגייסו, באתר כלכליסט, 15 בספטמבר 2018

הערות שוליים
------------

1. ↑  אמנון אטד, מנכ"ל האוצר חיים שני התפטר מתפקידו "בגלל חילוקי דעות מהותיים", באתר כלכליסט, 31 ביולי 2011

| מנכ"לי משרד האוצר |
| --- |
| 

|  |
| --- |
| דוד הורביץ • אהוד אבריאל • פנחס ספיר • שמחה גולן • יעקב ארנון • אברהם אגמון • ארנון גפני • עמירם סיון • יעקב נאמן • עזרא סדן • עמנואל שרון • ברוך ניסים • עמנואל שרון • ויקטור מדינה • יעקב ליפשיץ • שלום זינגר • אהרון פוגל • דוד ברודט • שמואל סלבין • בן-ציון זילברפרב • אבי בן-בסט • אוהד מראני • יוסי בכר • ירום אריאב • חיים שני • דורון כהן • יעל אנדורן • שי באב"ד • קרן טרנר אייל • רם בלינקוב • שלומי הייזלר |

 |
**ג'יי. בי. אף אינטרלוד 2009 בע"מ**, המוכרת במותג **eko**, היא חברת מדיה דיגיטלית ישראלית המעצבת, מפתחת ומשווקת טכנולוגיות וידאו אינטראקטיבי המאפשרות יצירת קטעי וידאו דינאמיים המבוססים על קטעים שהוקלטו ונערכו מראש. את החברה הקימו המוזיקאים יוני בלוך וברק פלדמן ומשרדיה ממוקמים בניו יורק וישראל.

אינטרלוד פיתחה את פלטפורמת Treehouse, שהיא יישום רשת המאפשר ליצור סרטוני וידאו אינטראקטיביים, שהייחוד שלהם הוא היותם seamless - בעלי מעבר חלק.
האפליקציה מאפשרת יצירת סרטונים לפלטפורמות האינטרנט, הסלולר והמדיה החברתית.

היסטוריה
--------

חברת אינטרלוד הוקמה בשנת 2010 ובמאי 2010 זכתה בכנס Techonomy בו הוצגו סטרט-אפים שונים.
באוקטובר 2010 זכתה החברה לחשיפה הגדולה שלה כאשר הפיקה קליפ לשיר "keep your head up" של המוזיקאי אנדי גראמר, שזכה לביקורות נלהבות וחשיפה רחבה.
בפברואר 2011 גייסה החברה השקעה ראשונית של 3.25 מיליון דולר מידי Sequoia Capital, ובמאי 2013 גייסה 16 מיליון דולר נוספים שהושקעו על ידי מספר קרנות הון סיכון. השקעה נוספת בסכום לא ידוע נעשתה על ידי Intel Capital באוקטובר 2013.

בדצמבר 2013 זכתה החברה להכרה בינלאומית כאשר הקליפ שיצרה לשיר Like a Rolling Stone של בוב דילן נבחר ל"קליפ השנה" של המגזין טיים לשנת 2013.

בדצמבר 2015 הודיעה החברה כי הצליחה לגייס 18 מיליון דולר מהחברות מטרו גולדווין מאייר, סמסונג ווורנר מיוזיק גרופ.

ביוני 2016 גייסה החברה מסוני סכום המוערך בין 35–45 מיליון דולר.

באוקטובר 2018 חתמה החברה על הסכם שיתוף פעולה בשווי מוערך של 300 מיליון דולר עם ענקית הקמעונאות וולמארט. במסגרת שיתוף הפעולה השיקו שתי החברות מיזם משותף בשם W\*E. שיעסוק בפיתוח תכנים מקוריים אינטראקטיביים באמצעות הטכנולוגיות של החברה עבור לקוחות וולמארט.

קישורים חיצוניים
----------------

* 

* אתר האינטרנט הרשמי של Eko

הערות שוליים
------------

1. ↑
2. ↑  אתר למנויים בלבד נטע אלכסנדר, איך הפך יוני בלוך את האבן המתגלגלת של דילן ללהיט רשת, באתר הארץ, 25 בנובמבר 2013
3. ↑  סרטון ההסבר, באתר אינטרלוד
4. ↑
5. ↑  נועה פרג, ‏הסטארט-אפ של המוסיקאי יוני בלוך הוא הזוכה בכנס Techonomy, באתר גלובס, 4 במאי 2010
6. 1 2  גיא גרימלנד, הסטארט אפ של יוני בלוך נחשף - וקצר שבחים מטק קרנץ', באתר TheMarker‏, 26 באוקטובר 2010
7. ↑   רובין וואוטרס, 21.5.2013, The Next Web
8. ↑   28.10.2013 Finsmes
9. ↑  הקליפ לבוב דילן
10. ↑  עמי פרידמן, הווידאו שיצר יוני בלוך לבוב דילן - קליפ השנה של "טיים", באתר ynet, 7 בדצמבר 2013
11. ↑  מאיר אורבך, אינטרלוד גייסה 18 מיליון דולר מ-MGM ומסמסונג, באתר כלכליסט, 9 בדצמבר 2015
12. ↑  אסף גלעד, אינטרלוד של יוני בלוך מגייסת 35-45 מיליון דולר מסוני, באתר כלכליסט, 20 ביוני 2016
13. ↑  קרן צוריאל הררי, וולמארט תשקיע כ-300 מיליון דולר במיזם וידאו משותף עם הזמר יוני בלוך, באתר כלכליסט, 11 באוקטובר 2018
**חיים רוזנברג תמיר** (1909–20 במאי 1992) היה מתעמל פולני-ישראלי, אלוף המכביה השנייה (1935) בהתעמלות בקרב רב (12). מורה לחינוך גופני, ומחברם של ארבעה ספרי הוראת ההתעמלות, יושב ראש ועדת ההתעמלות בהתאחדות לספורט ומארגנם של אירועים המוניים, ובהם כינוסי הפועל בישראל ומופעי עצמאות באפריקה.

ביוגרפיה
--------

חיים תמיר נולד בשם **חיים רוזנברג** בקרקוב, פולין. הוא היגר עם משפחתו לצ'כיה ובהמשך ללייפציג שבגרמניה. בשנת 1929 הוא סיים הוראת חינוך גופני.

### אלוף המכביה

במכביה השנייה שנערכה בשנת 1935, זכה רוזנברג כנציג פולין, במדליית זהב בתחרות הקרב רב (12) בתוצאה של 189 נקודות, לפני קליפר מאוסטריה (184 נקודות) ופלזנפלד מצ'כוסלובקיה (176 נקודות).

לאחר המכביה נשאר בארץ ישראל בעזרתו של זליג רוסצקי איש ההגנה והנהלת מכבי.

בשנת 1952 ארגן בטקס הפתיחה של כינוס הפועל החמישי את מופע ההתעמלות הגדול ביותר בישראל עד אותה העת, שכלל 6000 מתעמלים. בשנת 1956 הוא שוב ארגן את מופע ההתעמלות בטקס הפתיחה של כינוס הפועל השישי. במשך השנים זכה לארגן מופעי פתיחה נוספים של כינוסי הפועל, וטקסי יום עצמאות של מדינות באפריקה.

תמיר התמנה למאמן הראשי בהתעמלות בקבוצת הפועל תל אביב עד שנת 1961. ב-1962 התמנה ליושב ראש ועדת ההתעמלות בהתאחדות לספורט.

בשנת 1973 החל תמיר ללמד חינוך גופני בתיכון עירוני ה' בתל אביב, לאחר נפילתו של המורה יצחק הוכמן במלחמת יום הכיפורים.

ספריו
-----

* **חוקת הניקוד בהתעמלות לגברים** - בהוצאת התאחדות הספורט בישראל
* **יום יום התעמלות** - בהוצאת מכון וינגייט לחינוך גופני ולספורט
* **התעמלות ראוה** - בהוצאת מכון וינגייט לחינוך גופני ולספורט
* **התעמלות על מכשירים** - בהוצאת מכון וינגייט לחינוך גופני ולספורט

פרסים ותארים
------------

* בשנת 1953 זכה בפרס הוז לספורט על ספרו "התעמלות ראוה"

קישורים חיצוניים
----------------

* קובי לידרמן, חיים תמיר המורה שלי לחינוך גופני, בפייסבוק 5 ביולי 2016
* כוכב "אבירת המסירות" לחברי משלחת "הפועל" בקונגו הצרפתית לשעבר, הצופה, 11 בדצמבר 1961
* הם בין עושי הכינוס, דבר, 7 במאי 1971
* חיים תמיר (1909-1992), דף שער בספרייה הלאומית

הערות שוליים
------------

1. ↑  על פי אתר gravez: חיים תמיר ז"ל. תאריך פטירה יח באייר תשנ"ב 20/05/1992
2. ↑  ח. תמיר - יו"ר ועדת ההתעמלות, מעריב, 27 באוגוסט 1962
3. ↑  עוללות "המכביה" השניה, דואר היום, 12 במאי 1935
4. ↑  כינוסי הפועל, באתר הפועל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307053205171
* ISNI: 0000 0000 6936 3572
* VIAF: 97373959
* WorldCat: viaf-97373959

 |
ויניל אלכוהול (**Vinyl alcohol)** היא תרכובות שנוסחתה CH2CHOH והיא האנול הפשוט ביותר. המולקולה אינה יציבה והיא הופכת לאצטאלדהיד. ויניל אלכוהול הוא המונומר לייצור הפולימר פוליויניל אלכוהול (Poly(vinyl alcohol), PVA).

ויניל אלכוהול שהוא אנול נמצא בשיווי משקל עם צורת הקטו -אצטאלדהיד

טאוטומריה קטו-אנול בין ויניל אלכוהול לאצטאלדהיד
צורת הקטו (אצטאלדהיד) יציבה יותר והפרש האנתלפיה במעבר מויניל אלכוהול לאצטאלדהיד:

{\displaystyle H\_{2}C=CHOH\rightarrow H\_{3}C-C(O)H\qquad \Delta H\_{298}=-42.7kJ/mol}

שיווי המשקל נוטה, לכן, לטובת האלדהיד. עם זאת אנרגיית השפעול למעבר גבוהה ושיווי המשקל מושג בנוכחות זרז (חומצה או בסיס כולל מים). לא ניתן לבודד את החומר ליותר מכמה דקות או שעות בתנאי יובש לפני שמתקבל אצטאלדהיד.

האסטר של ויניל אלכוהול וחומצה אצטית - ויניל אצטט (vinyl acetate) משמש כמונומר לייצור פוליויניל אלכוהול (PVA). לאחר תגובת פולימריזציה בסיפוח מתקבל פוליויניל אצטט

*n* CH2=CHOAc → (CH2−CHOAc)*n*

פולימר זה עובר הידרוליזה לקבלת PVA וחומצה אצטית

(CH2−CHOAc)*n* + *n* H2O → (CH2−CHOH)*n* + *n* HOAc

קישורים חיצוניים
----------------

ויקישיתוף מדיה וקבצים בנושא **ויניל אלכוהול** בוויקישיתוף
**Egypt Station** הוא אלבום האולפן ה-17 של פול מקרטני, שיצא ב-7 בספטמבר 2018. זהו האלבום הראשון של מקרטני המכיל חומר מקורי, מאז אלבומו New שיצא בשנת 2013.

האלבום, שהופק על ידי גרג קורסטין (פרט לשיר אחד, שהפיק ראיין טדר), חולק את שמו עם ציור של מקרטני מ-1988. שני שירים ראשונים מתוכו, "Come On to Me \ I Don't Know", יצאו כסינגל כפול ב-20 ביוני 2018. סינגל שלישי בשם "Fuh You", בהפקת ראיין טדר, יצא ב-15 באוגוסט 2018.

האלבום זכה לביקורות נלהבות מהמבקרים ולהצלחה מסחרית. זהו אלבומו הראשון של מקרטני, מאז Tug Of War ב-1982, שהגיע למקום הראשון במצעד ה-Billboard 200.

הקלטה
-----

Egypt Station הוקלט באולפנים בלוס אנג'לס, בלונדון ובסאסקס. מקרטני החל לעבוד עם המפיק גרג קורסטין זמן מה לאחר שחרור אלבומו ב-2013, New, והזכיר את עבודתם מספר פעמים עד ההכרזה על צאת האלבום ב-20 ביוני 2018.

מקרטני הקליט גם שלושה שירים עם ראיין טדר. שניים מהשירים, "Fuh You" ו-"Nothing for Free", שוחררו באלבום. השיר "Get Enough" הוקלט גם עם טדר עבור האלבום, אך במקום זאת שוחרר ביום השנה החדשה של 2019 בתור סינגל ללא אלבום.

השיר "Back in Brazil" הוקלט באולפני KLB בעיר סאו פאולו.

תוכן
----

באלבום ישנם 14 שירים, בנוסף לשני קטעים אינסטרומנטליים בתחילתו ובסופו שייקראו "Station I" ו"Station II" בהתאמה. בין השירים באלבום מופיעים הסינגלים "I Don't Know" ו-"Come On to Me", השירים "Happy With you" ו-"People Want Peace", וכן יצירה מורכבת בשם "Despite Repeated Warnings" שמופיע בסוף האלבום.

רשימת השירים
------------


| Egypt Station |
| --- |
| מס' | שם | משך |
| 1. | Opening Station | 0:42 |
| 2. | I Don't Know | 4:27 |
| 3. | Come On To Me | 4:11 |
| 4. | Happy With You | 3:34 |
| 5. | Who Cares | 3:13 |
| 6. | Fuh You | 3:23 |
| 7. | Confidante | 3:04 |
| 8. | People Want Peace | 2:59 |
| 9. | Hand in Hand | 2:35 |
| 10. | Dominoes | 5:02 |
| 11. | Back in Brazil | 3:17 |
| 12. | Do It Now | 3:29 |
| 13. | Caesar Rock | 3:29 |
| 14. | Despite Repeated Warnings | 6:57 |
| 15. | Station II | 0:46 |
| 16. | Hunt You Down/Naked/C-Link | 6:22 |
| **משך כולל:** | **57:30** |

קישורים חיצוניים
----------------

* YouTube Egypt Station באתר YouTube
* MusicBrainz Egypt Station באתר MusicBrainz
* Discogs Egypt Station באתר Discogs
* AllMusic Egypt Station באתר AllMusic
* שי להב, החדש של פול מקרטני: ההאזנה הכי נכונה לשנה החדשה, באתר ynet, 12 בספטמבר 2018
* אתר למנויים בלבד בן שלו, גם בגיל 76 לפול מקרטני יש את זה, באתר הארץ, 17 בספטמבר 2018

הערות שוליים
------------

1. ↑  "New Album 'Egypt Station' Arriving 7th September". *PaulMcCartney.com*.
2. ↑  "Paul To Release All-New Double A Side Single". *PaulMcCartney.com*. 19 ביוני 2018. נבדק ב-20 ביוני 2018. `{{cite web}}`:  (עזרה)
3. ↑  "Paul McCartney Releases New Singles". *Stereogum*.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: c8ef7e3a-b3c9-4a0a-88fb-03383fdd3d9c

 |
אין לבלבל עם אין לבלבל ערך זה, העוסק באיש ציבור ורב ישראלי-ירושלמי, עם הערך "חיים עראקי", העוסק ברב תימני וראש ישיבת בית אלאוסטא בתימן.

מצבתו בהר המנוחות
הרב **חיים סלימאן (שלמה) עראקי** **הכהן** (ה'תרמ"ח – ט"ו באדר א' ה'תשל"ח; 1888 – 22 בפברואר 1978) היה איש ציבור ירושלמי, ראש ישיבה ודיין, מייסד שכונת נחלת אחים בעיר.

ביוגרפיה
--------

נולד בירושלים לשלמה (סלימאן) עראקי, בן למשפחה שמוצאה בתימן. בצעירותו למד בישיבת "אוהל מועד", ולאחר מכן בבית הספר דורש ציון. בסיום לימודיו למד את מקצוע השחיטה, ושימש כשוחט מוסמך של העדה התימנית בעיר.

נמנה עם עסקני העדה התימנית בירושלים, ובשנת ה'תרפ"ג (1923) ייסד בעיר את שכונת נחלת אחים יחד עם יעיש נדאף. בשכונה הקים בית לעולים, תלמוד תורה ובית כנסת מרכזי, שנקרא "מקור חיים" על שמו. הוא עצמו התגורר בצמוד לבית הכנסת (כיום: נרקיס 28).

בשנת ה'תרפ"ט (1929) מונה לשמש כחבר בית הדין של העדה התימנית בעיר, בראשותם של הרב שלום אלשיך והרב יהודה חבשוש, ובהמשך שימש כראש ישיבת "חיי שלום" בשכונת נחלת צבי בעיר.

בשנת ה'תרצ"ז (1937) הוציא לאור בירושלים יחד עם הרבנים שלום חבשוש ויהודה נג'אר את הספר "אמונת ה'" (שככל הנראה נכתב על ידי הרב יחיא ערוסי הלוי), העוסק באמיתות הזוהר כמענה לספר "מלחמות ה'" של הרב יחיא קאפח.

בשנת ה'תש"ה (1945) שימש כחבר האספה הבוחרת של מועצת הרבנות הראשית לישראל, ולקראת הבחירות לעיריית ירושלים בשנת ה'תש"י (1950) נמנה עם מועמדי רשימת "יהודי תימן" לעירייה. בשנת ה'תשט"ו (1955) נבחר לשמש כחבר הוועד הרוחני של העדה התימנית, ובשנת ה'תשי"ט (1959) נבחר לשמש כנשיא הכבוד של מועצת הרבנות של העדה התימנית בישראל.

נפטר בט"ו באדר א' ה'תשל"ח (22 בפברואר 1978), ונקבר בבית הקברות הר המנוחות בירושלים. על מצבתו נכתב: "פ"נ [פה נטמן] הרה"ג [הרב הגאון] חיים ב"ר [בן רבי] שלמה עראקי הכהן (ז"ל) איש רב פעלים (מבוני) ירושלים, מייסד שכונת נחלת אחים, מוותיקי השוחטים בירושלים, מקובל על כל העדות, רב מורה ומנהיג בעדתו, טובת הציבור עמדה לנגד עיניו תמיד בכל אשר פעל והעדיפה על טובתו הפרטית. נולד בשנת תרמ"ח בירושלים, נלב"ע בט"ו אדר א' תשל"ח. תנצב"ה".

קישורים חיצוניים
----------------

* משה דוד גאון, "חיים שלמה עראקי", **יהודי המזרח בארץ ישראל** ח"ב, ירושלים, תרצ"ח, עמ' 526, באתר היברובוקס

הערות שוליים
------------

1. ↑  על פי מצבתו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008919261905171
* GND: 131460803
* ISNI: 0000 0000 3647 2406
* LCCN: n95013128
* VIAF: 62681540
* WorldCat: lccn-n95013128

 |
**דארקו טאסבסקי** (נולד ב-20 במאי 1984 בסקופיה) הוא כדורגלן מקדוני המשחק בעמדת הקשר ההתקפי בקבוצה הבולגרית סלביה סופיה.

קריירה
------

טאסבסקי התחיל את הקריירה שלו בסמנטארניסה 55, ובעונתו הראשונה זכה בגביע. לאחר עונה אחת עבר לוארדאר סקופיה, המועדון הגדול ביותר במקדוניה הצפונית. לאחר שנתיים עבר למטאלור זאפוריז'יה האוקראינית.

בשנת 2007 חתם בלבסקי סופיה הבולגרית. טאסבסקי הבקיע את שערו הראשון בבולגריה במשחק נגד ליטקס לובץ' ב-27 בספטמבר 2008. ב-17 במאי 2009 הבקיע טאסבסקי את השער המהיר של העונה בבולגריה לאחר 44 שניות, במשחק שהסתיים ב-0-5 לטובת לבסקי. באותה עונה זכה טאסבסקי עם לבסקי באליפות בולגריה. בעונת 2009/2010 השתתף עם לבסקי בליגת האירופית. לבסקי הודחה בשלב הבתים כאשר סיימה עם 3 נקודות שהושגו בניצחון 0-1 על לאציו במחזור האחרון.

בקיץ 2012 הגיע טאסבסקי לישראל וחתם בעירוני קריית שמונה, לקראת השתתפותה במוקדמות ליגת האלופות. בעונתו הראשונה בקבוצה הבקיע שני שערים בליגת העל ושער אחד בשלב הבתים של הליגה האירופית, והגיע עמה לגמר גביע המדינה.

ב-5 בינואר 2014 חתם טאסבסקי בקבוצה התאילנדית בנגקוק גלאס.

### נבחרת מקדוניה הצפונית

טאסבסקי זומן לראשונה לנבחרת מקדוניה הצפונית בשנת 2005, על ידי המאמן בובאן באבונסקי. את שערו הראשון בנבחרת כבש בשנת 2012, לאחר שהגיע לישראל, בניצחון 2-3 על נבחרת סלובניה.

תארים
-----

סמנטארניסה 55
* הגביע המקדוני: 2003

לבסקי סופיה
* אליפות: 2008/2009
* הסופר קאפ הבולגרי: 2007, 2009

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* שלום אלבז, ‏מחפש גביע: טאסבסקי על איזי, תארים וסוריה, באתר ONE‏, 8 במאי 2013
**Brothers in Arms: D-Day** הוא משחק וידאו יריות לגימר יחיד מסדרת Brothers in Arms עבור ה-PlayStation Portable. הוא משתמש ב-Unreal Engine 2.0 כבסיס הטכנולוגיה שלו. למרות שסומנה כספין-אוף, עלילת המשחק היא למעשה קרוסאובר/קומפילציה של Brothers in Arms: Road to Hill 30 ו- Brothers in Arms: Earned in Blood מהסדרה הראשית.

גיימפליי
--------

Brothers in Arms: D-Day לוקח את הגימר דרך המערכה בנורמנדי וכמו קודמיו עוקב אחר סמל מתיו בייקר ורב"ט (מאוחר יותר סרגנאט). ג'ו הארטסטוק במשימות ריאליות שהתרחשו בנורמנדי ביוני 1944 מהפלישה הנישאה באוויר ב-6 ביוני לסנט סובר-לה-ויקונט. כמו Brothers in Arms: Road to Hill 30 ו-Brothers in Arms: Earned in Blood, המשחק נותן הזדמנות לשחקן להשתלט על חוליה ומאפשר לגימר לתת פקודות ולהחליט מהי הדרך הטובה ביותר לתקוף את האויב. BIA: D-Day מציעה גם מגוון רחב של כלי נשק אותנטיים גרמניים ואמריקאים ממלחמת העולם השנייה.

בדומה לשני המשחקים הראשונים של Brothers in Arms, D-Day מתמקד בעיקר בפיקוד על חוליה כדי לדכא ואז לאגף כוח אויב עם התקפות חזיתיות שבדרך כלל מסתיימות באסון. המשחק גם משתמש ביריבים אינטליגנטיים שינסו לתמרן את הגימר, אם כי הבינה המלאכותית ב-D-Day אינה מתקדמת כמו גרסאות המחשב/קונסולה המוקדמות יותר של המשחק.

קבלה
----

| ציונים |
| --- |
| ציונים כללים |
| אתר | ציון |
| GameRankings | 65.76% |
| Metacritic | 65/100 |
| ציוני סקירה |
| אתר | ציון |
| Eurogamer | 7/10 |
| GamePro | 2.75/5 |
| GameSpot | 5.9/10 |
| GamesRadar | 3.5/5 |
| GameZone | 7/10 |
| IGN | 6.4/10 |
| OPM UK | 6/10 |
| PSM US | 5.5/10 |
| VideoGamer.com | 7/10 |
| X-Play | 4/5 |

Brothers in Arms: D-Day קיבלה ביקורות שונות מכל סקירה. הוא קיבל ציון של 65.76% מהאתר GameRankings וציון של 65/100 Metacritic.

קישורים חיצוניים
----------------

* האתר הרשמי של המשחק (באנגלית)
* הדף של המשחק באתר MobyGames

| Brothers in Arms |
| --- |
| משחקים למחשב ולקונסולות | Road to Hill 30 ‏ • Earned in Blood ‏ • Hell's Highway ‏ • Double Time |  |
| משחקים לסלולרי | D-Day ‏ • DS ‏ • Art of War ‏ • Brothers in Arms ‏ • Hour of Heroes ‏ • 2: Global Front ‏ • 3: Sons of War |
| קשורים | Gearbox Software ‏ • Gameloft ‏ • Ubisoft ‏ • Furious 4 |
**איה דינשטיין** (19 באוגוסט 1926 - 18 בפברואר 2009) הייתה יושבת ראש ויצו העולמית בשנים 1970–1977.

ביוגרפיה
--------

נולדה בירושלים בשם איה רופין כבתם השלישית של חנה וארתור רופין.
אביה כיהן כיו"ר המשרד הארץ ישראלי בפלשתינה והיה מייסד הקיבוץ הראשון דגניה.
אמה, חנה לבית שפרה בתיה ומרדכי בן הלל הכהן, הייתה אף היא בת למשפחה ציונית מוכרת שעלתה ארצה בראשית המאה ה-20 ואף הייתה אחת מ-66 המשפחות שהקימו את תל אביב. קדמו לה במשפחה האח הבכור רפאל רופין, לימים ממייסדי מכמורת ואחותה כרמלה לימים כרמלה ידין, אשתו של הארכאולוג הנודע יגאל ידין. 

אביה ארתור היה נשוי לשולמית סלמה רופין, ממנה נולדה בתו הבכורה רות. שולמית הייתה מורה לזימרה ומחלוצות המוזיקה בארץ ישראל. לאחר מותה של שולמית נישא ארתור בשנית לחנה הכהן (אליה היה נשוי תקופה קצרה לפני נישואיו לשולמית), ממנה נולדו לו שלושה ילדים נוספים, שראו ברות אחות לכל דבר.

איה סיפרה כי זיכרון הילדות הכי בולט שלה הוא שאביה שאל אותה מדי לילה בטרם הלכה לישון: "איוס, מה עשית היום למען העם היהודי?" - מוטו שליווה אותה כל חייה ולטענתה ניתב את פעילותה הציבורית.
את שמה בחר לה השכן בבית ליד בשכונת רחביה, ש"י עגנון, שבחר לה את השם איה כיוון שהיה ראשי תיבות של ארץ ישראל העובדת וגם שם אמו של המשורר הלאומי הגרמני גתה.

איה למדה בגימנסיה רחביה ואחר כך שירתה בהגנה.
ב-1948 נסעה לניו יורק ללמוד חינוך לתואר ראשון, צעד שלא היה שכיח באותה תקופה בקרב נשים רבות ושנה מאוחר יותר הכירה את מי שעתיד להיות בעלה, ד"ר צבי דינשטיין, לימים סגן שר הביטחון בתקופתו של ראש הממשלה לוי אשכול וסגן שר האוצר בתקופתו של השר פנחס ספיר. צבי דינשטיין כיהן כחבר הכנסת בתקופת הכנסת השישית וה-7.

איה שהייתה פמיניסטית בדעותיה הצטרפה לארגון הנשים הציוני ויצו ובין השנים 1970 - 1977 כיהנה כיו"ר ויצו העולמית.

ב-1977 כשבעלה מונה כשגריר כלכלי לארצות הברית וקנדה התפטרה איה מויצו וכשהשניים שבו ארצה היא התנדבה לפעילות ציבורית למען גופים שונים בהם: קרן תל אביב לפיתוח, בית התפוצות, ארגון המועצה לישראל יפה וארגון שמע הפועל למען ילדים לקויי שמיעה.

היא נפטרה ב-18 בפברואר 2009 לאחר מחלה קשה והותירה אחריה בעל - צבי דינשטיין, 3 בנות - אירית מלכסון, ענת אהרון וגילי דינשטיין, נכדים ונינים.

קישורים חיצוניים
----------------

* אורי דרומי, מה עשית למען העם היהודי, באתר הארץ, 27 באפריל 2009
**דארק-רום רקורדס** (באנגלית: **Darkroom Records**) היא חברת תקליטים, שהוקמה על ידי אינטרסקופ רקורדס בשנת 2014. דרך חברת התקליטים הזו יצאו בעיקר אלבומים ושירים בסגנון הפופ, אלקטרופופ וכדומה.

אמנים
-----

בילי אייליש, שנחשבת לאחד מהאמנים המצליחים ביותר של המאה ה-21, חתומה בחברת התקליטים הזו, תוך שהוציאה דרכה את אלבום הבכורה המצליח שלה When We All Fall Asleep, Where Do We Go?, אשר זיכה אותה בשלושה פרסי גראמי, ביניהם: "אלבום השנה" ו-"אלבום הפופ הווקאלי של השנה"; את הלהיט הבינלאומי "Bad Guy", שכבש את פסגת מצעד הבילבורד הוט 100, והיה לשיר השנה של ישראל בשנת 2019, וכדומה.

בין האמנים הנוספים אשר חתומים בחברת התקליטים ניתן למנות את אלק בנג'מין, אשר ידוע בזכות להיטו "Let Me Down Slowly", בו משתתפת הזמרת-יוצרת אליסיה קארה.

קישורים חיצוניים
----------------

ויקישיתוף מדיה וקבצים בנושא **דארק-רום רקורדס** בוויקישיתוף

הערות שוליים
------------

1. 1 2  Darkroom (4), Discogs (באנגלית)
2. ↑  2020 GRAMMY Awards: Complete Winners List, GRAMMY.com, ‏2019-11-20 (באנגלית)
3. ↑  Billie Eilish's 'Bad Guy' Hits No. 1 on Billboard Hot 100, Dethroning Lil Nas X's 'Old Town Road' After Record 19 Weeks on Top, Billboard
4. ↑  תוצאות המצעד השנתי של mako וגלגלצ, באתר mako, ‏2019-12-26
5. ↑  Darkroom (4), Discogs (ביפנית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 21879544-b8ed-4643-ae4d-c7d640e60e25

 |
**דיבור בהבלעת הברות** הוא תהליך לשוני בו הדובר הוגה שתי הברות או יותר כהברה אחת. הבלעת הברות נפוצה בשפת היום-יום כמעט בכל השפות, ובחלקן, אף הפכה לתקינה מבחינה לשונית. בכתיבה נהוג לעיתים להחליף את ההברה אשר נשמטה בגרש יחיד.

בעברית
------

* מילת היחס את ולאחריה ה"א הידיעה לעיתים נהגית כאות ת' המנוקדת בפתח. לדוגמה, "את הדבר" נהגה כ"ת'דבר".
* מה זאת אומרת: מ'זתומרת
* מה המצב: מ'מצב
* בוא הנה: בוא'נה
* שלך: ש'ך
* חיבור בין האות ת' לס' יוצר הברת צ'. לדוגמה בית ספר - בצפר. תשומת לב - צומת לב.

בתנ"ך ניתן למצוא מספר דוגמאות לכתיב לא-תקני שעשוי להעיד על הבלעת הברות כבר בעברית המקראית. כיוון שהמדובר בכתיבה ולא בדיבור, לא ניתן להסיק בוודאות שמדובר בהבלעת הברות, כיוון שתופעה זו שנובעת מן השפה הדבורה; אף-על-פי-כן, ייתכן שבמקרים הבאים הכתיב הלא-תקני מעיד על כתיבה המחקה את אופן ההגייה בדיבור:

**"מַלָּכֶם (מַּה־לָּכֶם) תְּדַכְּאוּ עַמִּי, וּפְנֵי עֲנִיִּים תִּטְחָנוּ; נְאֻם־אֲדֹנָי ה' צְבָאוֹת."** [ישעיהו ג, טו]
**"וַיֹּאמֶר אֵלָיו ה' מזה (מַה זֶּה) בְיָדֶךָ וַיֹּאמֶר מַטֶּה."** [שמות ד, ב]

באנגלית
-------

* המילים of, to ו-have נהגות כשווא פונטי (שלא להתבלבל עם השווא בשפה העברית). לדוגמה, צמד המילים "want to" נהגה כ-"wanna".
* המילה you נהגית כצלילים יא, ג'א או צ'א. לדוגמה, צמדי המילים "did you" ו-"got you" נהגים כ-"didja" ו-"gotcha" (בהתאמה).
* give me: gimme
* what's up: 'sup, wassup

ראו גם
------

* מעתק הגאים
**גרגורי ("גרג") ולש** (באנגלית: **Gregory ("Greg") John Welch**; נולד ב-1 בינואר 1964[דרוש מקור]) הוא טריאתלט אוסטרלי.

ביוגרפיה
--------

גרג ולש נולד בקמפסי (Campsie), סידני, אוסטרליה. הוא ניצח ב"גרנד סלאם" של הטריאתלטיקה, שכולל את אליפות העולם בטריאתלון (ITU Triathlon World Championships)‏ (1990), אליפות העולם באיש הברזל (1994), אליפות העולם בדואתלון ITU Duathlon World Championships ‏ (1993) ואליפות העולם של המסלול הארוך בטריאתלון (1994). 

ולש אובחן כלוקה בטכיקרדיה חדרית, והוא עבר תשעה ניתוחי לב פתוח משנת 2001 לשנת 2003, שבגינן נאלץ לפרוש מספורט תחרותי. הוא עדיין פעיל בטריאתלון בשל עבודתו כיועץ, מאמן ופרשן באיגוד הטריאתלון הבינלאומי (World Triathlon Corporation).

גרג ולש הוא אביר מסדר אוסטרליה (OAM).‏

קישורים חיצוניים
----------------

* אתר האינטרנט הרשמי של גרג ולש
* דון נורקרוס, "אלוף העולם לשעבר בטריאתלון גרג ולש הצליח לעבור ניתוח לב מסוכן מאוד", ריאיון עם ולש, דה סן דייגו יוניון טריביון, 7 בפברואר 2005

הערות שוליים
------------

1. ↑  סר ולש, ironman.com ‏ 28 בינואר 2004
**אידרוסיזומאב** (באנגלית: Idarucizumab) או בשמו המסחרי פרקסביינד, הוא נוגדן חד-שבטי שמטרתו להפוך את האפקט האנטיקוגולנטי של התרופה דביגטראן, תרופה נוגדת קרישה. פרקסביינד מיוצרת בטכנולוגיית DNA רקומביננטי בתאי שחלה של אוגרים. התרופה מיוצרת על ידי חברת בהרינגר אינגלהיים וכן משווקת בישראל על ידה. התרופה אושרה במסגרת התוכנית לאישור מואץ לפיה ה-FDA מעניק אישור מוקדם לתרופות שנותנות מענה למצבים חמורים שאין בנמצא פתרונות אחרים עבורם. אידרוסיזומאב הוא האנטידוט הראשון והיחיד שקיים, הפועל על ידי עיכוב ישיר של תרומבין, וזמין לשימוש בעת הצורך, דבר המהווה נדבך נוסף לבטיחות של דביגטראן.

התוויות שימוש
-------------

* ניתוח חירום/ פרוצדורה דחופה
* דימום בלתי נשלט או דימום מסכן חיים

פיתוח ומנגנון פעולה
-------------------

אידרוסיזומאב הוא נוגדן חד שבטי הומאני, ספציפי לדביגטראן בלבד. הוא מיוצר בתאי שחלות של אוגרים כך שאזור ה FC שלו הוסר ממנו כדי למנוע קישור לא ספציפי. מקטע ה-FAB של הנוגדן תוכנן כך שנקשר בזיקה גבוהה פי 350 לדביגטראן מאשר הקישור של דביגטראן לטרומבין. ברגע שהנוגדן נקשר לתרופה, התרופה אינה יכולה להיקשר עוד לטרומבין עד לפינוי של הנוגדן מזרם הדם. הקומפלקס שנוצר, דביגטראן-אידרוסיזומאב, הוא יציב מאוד (זמן מחצית חיים של 260 שעות בקירוב), וכך מנוטרל אפקט נוגד הקרישה של דביגטראן. הקומפלקס עצמו מפונה במהירות מזרם הדם-תוך מס' שעות.

הקישור של אידרוסיזומאב הוא מיידי, ספציפי לתרופה וממושך. לאחר הקישור, אין הפרעה להליך הקרישה הטבעי של הגוף.

צורת מתן
--------

התרופה ניתנת בזריקה או באינפוזיה. היא נמצאת בשימוש בבתי חולים בלבד, בתמיסה המוכנה לשימוש. ניתן לחזור ולהשתמש בדביגטראן כ-24 שעות לאחר השימוש בפרקסביינד כל עוד המטופל יציב קלינית.

בטיחות ויעילות
--------------

מחקר[דרוש מקור] שבחן את הבטיחות והיעילות של פרקסביינד במטופלים בריאים צעירים ומבוגרים ביחס לפלסבו הראה כי לא נמצאו תופעות לוואי הקשורות לתרופה. כמו כן, לא נמצאה תגובה של מערכת החיסון וכן לא הופרע תהליך הקרישה הטבעי של הגוף. לא נמצא קשר בין מינון, גיל ותפקוד כלייתי לשכיחות של תופעות לוואי כלשהן. .

מחקר ה REVERS-AD בחן[דרוש מקור] את השפעת אידרוסיזומאב במטופלי פרדקסה עם דימום בלתי נשלט/מסכן חיים ובמטופלי פרדקסה שנזקקים לניתוח חירום/פרוצדורה דחופה. גם במקרה זה הייתה פעילות האנטידוט מיידית, מלאה וממושכת. זמן ממוצע להפסקת דימום לאחר מתן פרקסביינד היה בין 3.5-4.5 שעות, וזמן ממוצע לניתוח לאחר מתן פרקסביינד היה 1.6 שעות. האנטידוט פעל בבטיחות במטופלים שנבדקו.

  

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**דיאנקס** (ביוונית עתיקה: **Διηνέκης**; המאה ה-5 לפנה"ס) היה ספרטני, שלקח חלק בקרב תרמופילאי.

ביוגרפיה
--------

מלך פרס חשיארש הראשון פלש ליוון, ו-300 חיילים ספרטנים תחת פיקודו של המלך לאונידס הראשון נשלחו אל תרמופילאי לעכב אותו. טרם הקרב אחד החיילים התלונן בפני לאונידס שהפרסים כה רבים עד ש"כשיורים הברברים את חיציהם, מאפילים הם על השמש בהמון החצים, כה גדול המונם." דיאנקס ששמע את השיחה השיב שהחייל: "מודיע רק טובות, שאם המדים יסתירו את השמש, יהיה להם הקרב בצל ולא בחום השמש." הרודוטוס טוען גם שדיאנקס היה החייל האמיץ ביותר שלחם בקרב, ומציין גם שהוא נודע באמרותיו השנונות.

פלוטרכוס מזכיר סיפור דומה אם כי אחרת. לפי פלוטרכוס, לאונידס עצמו היה זה שאמר את המשפט המפורסם: "האם לא יהיה זה נחמד אם יהיה לנו צל כשנלחם בהם?"

בתרבות
------

משפטו ההרואי של דיאנקס מפורסם עד ימינו. בספרו של סטיבן פרספילד "שערי האש", דיאנקס הוא אחת הדמויות המרכזיות. וכך גם בספר "הספרטאי" של קרולין דל סנידקר. בסרט 300 הספרטנים המשפט נאמר בידי המלך לאונידס עצמו בתגובה לאיום מצד הגנרל הפרסי הידרנס, ולא בעקבות תלונה של חייל יווני. בקומיקס הגרפי של פרנק מילר הוא אינו נזכר, ובסרט "300" המשפט נאמר בידי דמות בדיונית בשם **סטליוס**. 

בעיר המודרנית ספרטה השוכנת בסמוך לספרטה ההיסטורית קיים רחוב הקרוי על שמו, בסמוך לקבר לאונידס.

לקריאה נוספת
------------

* הרודוטוס. **היסטוריה**. תרגמו וכתבו מבואות: בנימין שימרון ורחל צלניק-אברמוביץ. פפירוס, בית ההוצאה - אוניברסיטת תל אביב, 1998.
* **כתבי הירודוטוס**. מתורגמים מיוונית עם מבוא והערות מאת ד"ר אלכסנדר שור. ירושלים, ראובן מס, תרצ"ה. העתק דיגיטלי באתר "דעת".
* פלוטרכוס. **ספרטה - אמרות ומנהגים**. תרגמה מיוונית והוסיפה מבוא ופירוש דבורה גילולה. ירושלים, הוצאת ספרים ע"ש י"ל מאגנס, האוניברסיטה העברית, תשע"א.

הערות שוליים
------------

1. ↑  הרודוטוס, ספר שביעי, 226.
2. ↑  פלוטרכוס, "ספרטה אמרות ומנהגים". תרגמה מיוונית והוסיפה מבוא ופירוש דבורה גילולה. ירושלים, הוצאת ספרים ע"ש י"ל מאגנס, האוניברסיטה העברית, תשע"א.
**תהלוכן האורן** (בעבר נקרא גם **טַוואי התהלוכה**; שם מדעי: ***Thaumetopoea pityocampa***)
הוא מין עש השייך למשפחת התהלוכניים נפוץ ברוב הארצות באגן הים התיכון (כולל ישראל) באזורי עצי האורן.

בישראל קיימים עוד מיני תהלוכניים, שהשכיח מביניהם הוא תהלוכן האלה (*thaumetopoea solitaria*), צבעו של תהלוכן האורן חום והוא דומה לזחל דובון הקורים שגם טווה קורים כתהלוכן האורן, אך לא הולך בשיירה.

תהלוכן האורן נפוץ ברוב הארצות באגן הים התיכון. בישראל, מצוי בעיקר במרכז הארץ, מן הכרמל עד דימונה וירוחם, וכן במטולה ובצפון הרי נפתלי, אך ממשיך להתפשט. הזחלים ניזונים ממחטים של כל מיני האורן הגדלים בארץ, הזחלים גורמים נזק לעצי האורן בעיקר לעצים הצעירים.

לזחלי תהלוכן האורן שערות הגורמות לצריבה במגע, והכמות המרבית היא 600,000 שערות צורבות לזחל[דרוש מקור].

קישורים חיצוניים
----------------

ויקישיתוף מדיה וקבצים בנושא **תהלוכן האורן** בוויקישיתוף
* יעקב שקולניק, תהלוכן האורן, באתר e ירוק קק"ל, 28 במרץ 2016

הערות שוליים
------------

1. ↑  אורית דוד, מאפייני הנגיעות של תהלוכן האורן בעיר ירושלים - פרויקט גמר - דו"ח סופי בחוג למדעי בריאות הסביבה, המכללה האקדמית הדסה ירושלים, 26 בפברואר 2009; המשרד להגנת הסביבה(הקישור אינו פעיל, 23 במרץ 2023)
2. ↑  תהלוכן האורן - המשרד להגנת הסביבה

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* NCBI
* GBIF
 |
לירון פרטוק במסגרת משחקי הליגה לכדורגל חופים - נתניה יולי 2009
**לירון פרטוק** (נולד ב-19 ביוני 1983) הוא כדורגלן וכדורגלן חופים ישראלי.

ביוגרפיה
--------

לירון פרטוק שימש כקפטן קבוצת "יהלומי רימקס" נתניה בליגה לכדורגל חופים ובנבחרת ישראל בכדורגל חופים מיום הקמתה של ליגה לכדורגל חופים. כיום משמש כמאמנה של אותה מכבי נתניה וכמאמן בצוות האימון של נבחרת ישראל בכדורגל חופים

פרטוק החל את הקריירה במחלקת הנוער של מכבי נתניה, ושיחק בנבחרת ישראל בכדורגל עד גילאי נערים ונוער. בגיל בוגרים שיחק במכבי הרצליה, אך עקב פציעות חוזרת בברך, נאלץ לפרוש ממסגרת תחרותית ובחר לבחור בלימודים אקדמאים. פרטוק בחר לשחק במכבי מלבורן מהליגה השלישית באוסטרליה, שם החל לימודיו, אך נאלץ לחזור ארצה עקב סיבות משפחתיות, שם השלים את לימודיו האקדמאים בישראל במדעי החברה באוניברסיטה הפתוחה.

פרטוק שיחק במדי נבחרת ישראל בכדורגל חופים, וקבוצת הכדורגל חופים של מכבי נתניה, מאז החלה הליגה בשנת–2007. פרטוק כבש שערים רבים בכל המסגרות בארץ ובאירופה.

לירון פרטוק השתתף בכלל הטורנירים של נבחרת ישראל בכדורגל חופים ביניהם: אליפות אירופה ביוון, מוקדמות ליגת האלופות בשווייץ, מוקדמות אליפות העולם בספרד, אליפות אירופה בליסבון, מוקדמות אליפות העולם באיטליה, מוקדמות אליפות העולם ברוסיה, מוקדמות אליפות אירופה ברוסיה, אליפות אירופה ברוסיה ואף השתתף בכלל הטורנירים של נבחרת ישראל בכדורגל חופים שהתקיימו בישראל לרבות: משחקה הראשון כנגד נבחרת אנגליה, טורניר הצ'לנג' קאפ שבו זכתה נבחרת ישראל בכדורגל חופים, טורניר "הדיאמונד קאפ", שבו זכתה נבחרת ישראל בכדורגל חופים ומשחק גביע הסולידריות שבו הפסידה נבחרת ישראל בכדורגל חופים לנבחרת ברזיל שהיא אלופת העולם הנוכחית ומחזיקה בשיא אליפויות עולם (14) בכדורגל חופים פרטוק כבש עד היום 13 שערים במדי נבחרת ישראל בכדורגל חופים והוא חולק בשיא ההופעות בנבחרת יחד עם קפטן הנבחרת הנבחרת, צחי אילוז כשלשניים יש 35 הופעות רשמיות כל אחד.

נכון לשנת 2012, לירון פרטוק משחק במהלך חופשת החורף מליגה לכדורגל חופים בקבוצת מכבי השרון נתניה, משחק בליגת האולמות המקצוענית בישראל וממשיך לשחק בנבחרת ישראל בכדורגל חופים, כשחקן הוותיק ביותר בנבחרת ישראל בכדורגל חופים, שהוקמה בשנת 2006, כאשר בליגת החופים המקצוענית שבקיץ הוא משמש כקפטן הקבוצה של "יהלומי דורון מוטורס נתניה".

ב-13 במאי 2015, במהלך משחק כדורגל בליגה חצי-מקצועית, נפגע פרטוק בברכו וקרע את הרצועות הצולבות האחוריות וצדיות ברגל ימין, פציעה אשר, לראשונה בחייו מיום הקמת ליגת כדורגל החופים, השביתה את פעילות השחקן. בהתאם לכך, פציעתו של השחקן תביא לסיום הקריירה שלו בענף כדורגל חופים הישראלי והפעילות הבינלאומית בנבחרת ישראל.

ב-2017 ובעונתו הראשונה כמאמן ראשי בליגה, לירון פרטוק היה מאמנה של מכבי "רימקס" נתניה שזכתה באליפות ישראל בכדורגל חופים, ללא אף הפסד וניצחה את האלופה היוצאת, כפר קאסם בגמר בתוצאה 4-3, ועוזר מאמן בנבחרת ישראל שחזרה לפעילות בקיץ 2017 וניצחה את נבחרת הולנד בתוצאה 7-3 במשחק ראווה, שנערך בישראל. בעונת 2018 פרטוק הוסיף לרזומה שלו עוד זכייה באליפות ליגת בנק יהב בכדורגל חופים, כשהוא גבר על כפר קאסם בתוצאה 3-2, בגמר ששיחזר את גמר העונה החולפת. נכון לשנת 2019, משמש פרטוק כמאמנה של קבוצת כדורגל החופים של מכבי נתניה וכמאמן בצוות האימון של נבחרת ישראל בכדורגל חופים

פרטוק הוא סטודנט לתואר שני (M.A) ללימודי משפט משפטים ללא משפטנים באוניברסיטת בר-אילן. הוא עובד כסמנכ"ל תפעול ופיתוח עסקי בחברת קלינטק בינ"ל.

לירון פרטוק חבר בדירקטוריון לשכת המסחר אפריקה-ישראל[דרוש מקור].

מתגורר בנתניה.
**אפאמה** או **אפאמי** (ביוונית: **Ἀπάμα**‏; נולדה אחרי 292 לפנה"ס) הייתה נסיכה סלאוקית אשר נישאה למגאס, שליט קירנה. ככל הנראה הייתה אמה של ברניקי הראשונה מלכת מצרים.

ביוגרפיה
--------

אפאמה הייתה בתו של אנטיוכוס הראשון ("המושיע") מלך הממלכה הסלאוקית וסטרטוניקה מסוריה. מצד אביה, סבה וסבתה היו סלאוקוס הראשון ("המנצח") ואפאמה הראשונה (אנ') (שעל שמה ככל הנראה נקראה). מצד אמה, סבה וסבתה היו דמטריוס פוליורקטס מלך מוקדון ופילה (אנ') בת אנטיפטרוס. סביר להניח שהיא נולדה אחרי שנת 292 לפנה"ס.

בשנת 275 או 274 לפנה"ס, השיא אותה אביה למגאס שליט קירנאיקה, באזור לוב של ימינו. הנישואים נועדו לחזק את היחסים בין אנטיוכוס למגאס, שהכריזו שניהם מלחמה על תלמי השני מלך מצרים, שהיה אחיו החורג של מגאס. יוסטינוס טוען שמגאס היה נשוי לאשה בשם "ארסינואי", אולם כיום מקובל להניח שהוא התבלבל בשמות וכי ארסינואי היא למעשה אפאמה. היא ילדה למגאס בת אחת, ברניקי השנייה.

בשנת 250 לפנה"ס מת מגאס, ועל ערש דווי ציווה להשיא את ברניקי לתלמי השלישי ("גומל החסד"), יורש העצר של מצרים, וזאת כדי לסיים את הסכסוך הקירני-מצרי. עם זאת, אפאמה, שאביה היה אויב מושבע של מצרים, לא יכלה להסכים לנישואים כאלו, שלמעשה יגבירו את כוחה של מצרים. לפיכך, היא הזמינה את הנסיך המוקדוני דמטריוס הנאה, בנו של דמטריוס פוליורקטס, לבוא לקירנה ולהינשא לברניקי. יוסטינוס מוסיף לסיפור נופך רומנטי כאשר הוא טוען שלמעשה אפאמה הייתה מאוהבת בדמטריוס והזמינה אותו לקירנה רק כדי שתוכל לקיים אתו רומן. כך או כך, ברניקי עצמה לא יכלה לסבול את המצב המשפיל, וגם סביר להניח שהיא תמיד רצתה להיות מלכת מצרים. היא הנהיגה קשר, במהלכו רצחה במו ידיה את דמטריוס בחדר המיטות של אפאמה. עם זאת, היא חסה על אמה והותירה אותה בחיים.

גורלה של אפאמה לאחר מכן לא ידוע. ברניקי נישאה לתלמי השלישי, וכך אוחדו מצרים וקירנה סופית.

קישורים חיצוניים
----------------

* אפאמה/אריסנואי באתר Ptolemaic Dinasty (באנגלית) (הקישור אינו פעיל)
* אפאמה השנייה באתר livius (באנגלית)

הערות שוליים
------------

1. ↑  אוסביוס, **כרוניקון**, ספר ראשון, 249.
2. 1 2 3  אפאמה/אריסנואי באתר Ptolemaic Dinasty
3. ↑  דוד גולן, **תולדות העולם ההלניסטי**, הוצאת ספרים ע"ש י"ל מאגנס, תשמ"ג (מהדורה ראשונה). עמ' 213.
4. ↑  פאוסניאס, **תיאורה של יוון**, 1.7.3.
5. 1 2  יוסטינוס, ספר עשרים ושישה, 3.
6. ↑  Bevan, E. R. "The second Ptolemy, Philadelphus". *In The House of Ptolemy*, 1927. p. 74
7. ↑  קאלימאכוס, "**שערותיה של ברניקי**". שרד בתוך: קאטולוס, שיר 66.
**אף אחד לא יירדם ביער 2** (בפולנית: ***W lesie dziś nie zaśnie nikt 2***) הוא סרט אימה וסלאשר פולני. ביים אותו ברטוס מ. קובלסקי, לפי תסריט שנכתב על ידי מ. קובלסקי ומירלה זרדקביץ'. בסרט מככבים זופיה ויחואץ' (אנ'), ויצ'ך מקוולדובסקי ויוליה ויניאווה-נרקביץ'.

את "אף אחד לא יירדם ביער 2" העלו לנטפליקס ב-27 באוקטובר 2021. הסרט הקודם, "אף אחד לא יירדם ביער", הועלה לנטפליקס בשנת 2020.

עלילה
-----

הסרט מתחיל כאשר ניתן לראות את אדם אדמייץ (מתאוש וייצלאבק) חולם על כך שהוא מציל עלמה במצוקה, שלכודה במבנה דמוי ארמון, בו לבושים האנשים בשמלות וחליפות מפוארות. בהמשך לכך, הוא אוחז בשוטגאן ויורה בכל הנוכחים בחדר, פרט לאותה העלמה. מיד לאחר מכן, הוא מתעורר ומגלה שמדובר בחלום בלבד.

עלילתו של הסרט מתמקדת באותו מחנה הקיץ שהוצג בסרט הראשון, "אף אחד לא יירדם ביער". כמו כן, מככבת ב"אף אחד לא יירדם ביער 2" השחקנית יוליה ויניאווה-נרקביץ' (זושיה ולסקה) שהייתה לניצולה היחידה מהסרט הראשון. לאורכו של הסרט, היא הופכת למפלצת וטוענת שזה קרה כתוצאה מרעל שהגיע מהירח ונספג בגוף שלה.

בסוף הסרט, ניידת מכוחותיה המיוחדים של פולין דורסת את זושיה שבורחת מאדם, שזה עתה שבר את לבה בעקבות כך שסירב לרצוח את ונסה קובלצ'יק (זופיה ויחואץ'). הסרט מסתיים כאשר כל השחקנים מתים, מתאבדים או נרצחים פרט לאדם, שמובל על ידי השוטרים לוורשה, במטרה לחקור אותו ואת כל מה שאירע במחנה הקיץ.

צוות השחקנים
------------

* מתאוש וייצלאבק – אדם אדמייץ
* זופיה ויחואץ' (אנ') – ונסה קובלצ'יק
* יוליה ויניאווה-נרקביץ' – זושיה ולסקה
* וויצ'ך מצוולדובסקי (פול') – אוליוויר
* סבסטיאן סטנקיביץ' – מריוש
* אנדז'יי גרבובסקי (אנ') – סמל ולדק גוויזדלה
* לך דיבליק – יאנוש
* איזבלה דוברובסקה (פול') – יאנצ'קה
* רוברט וואביץ' – סלוואק
* מיכל זברויה – רוצח מס' 1 / רוצח מס' 2

קישורים חיצוניים
----------------

* 

* "אף אחד לא יירדם ביער 2", במסד הנתונים הקולנועיים IMDb (באנגלית)

* "אף אחד לא יירדם ביער 2", באתר נטפליקס

* "אף אחד לא יירדם ביער 2", במסד הנתונים הקולנועיים KinoPoisk (ברוסית)

הערות שוליים
------------

1. 1 2 3  *W lesie dzis nie zasnie nikt 2*, 2021-10-27, נבדק ב-2022-01-31
2. ↑  *W lesie dzis nie zasnie nikt*, 2020-10-28, נבדק ב-2022-01-31
The **Edinburgh Review**, היה אחד מכתבי העת הבריטי המשפיעים ביותר במאה ה-19. הוא החל להופיע ב-1802 והפסיק ב-1929. המוטו של כתב העת היה המשפט הלטיני "judex damnatur ubi nocens absolvitur" (השופט מורשע כשהנאשם מזוכה), אותו טבע הסופר פובליליוס סירוס.

המאה ה-19
---------

הגיליון הראשון של כתב העת ראה אור ב-10 באוקטובר 1802. מייסדיו היו פרנסיס ג'פרי, סחדני סמית והברון הנרי בראם (Henry Brougham, שנעשה לימים לורד צ'נסלור), המוציא לאור היה ארצ'יבלד קונסטבל והוא נוסד כרבעון, במתכונת זו פעל עד ל-1929.
הוא התמקד בביקורות ספרותיות ופוליטיות. עורך הגיליון הראשון היה סידני סמית.

כתב העת תמך במפלגה הוויגית ובמדיניות הלסה פר וקרא בדרך כלל לרפורמות פוליטיות. יריבו העיקרי היה כתב העת The **Quarterly Review** שתמך במפלגה הטורית. המגזין נודע גם בשל התקפותיו על "משוררי האגמים", במיוחד על ויליאם וורדסוורת'.

כתב עת שקדם לו, בעל יעדים דומים, Edinburgh Magazine and Review, יצא לאור מדי חודש בשנים 1773–1776.

המאה ה-20
---------

כתב העת הסקוטי לענייני תרבות New Edinburgh Review, שנוסד ב-1969, אימץ ב-1984 את השם Edinburgh Review החל מגיליון 67/8, באמצו את המוטו "To gather all the rays of culture into one" (לרכז את כל הקרניים לאחת). הוא עדיין יוצא לאור כחלק מרשת כתבי העת Eurozine.

כותבים בולטים
-------------

בין חשובי הכותבים ל-Edinburgh Review היו המחנך וההיסטוריון תומאס ארנולד; הסופר, המשורר והקרדינל ריצ'רד ברהאם (Richard Barham); המטפיזיקאי תומאס בראון; ההיסטוריון והסופר תומאס קרלייל; הסופר והמהפכן האיטלקי אוגו פוסקולו; ההיסטוריון הנרי האלאם (אנ'); המטפיזיקאי הסקוטי ויליאם המילטון; הסופר אייברהם הייווארד (Abraham Hayward); הסופר ומבקר הספרות ויליאם הזליט; המשוררת פליסייה המנס (אנ'); המסאי והמשורר ליי האנט (אנ'); המדינאי והסופר ג'ורג' קורנוול לואיס (George Cornewall Lewis); המשורר, ההיסטוריון והפוליטיקאי, תומאס בבינגטון מקולי; השופט, הפוליטיקאי וההיסטוריון, ג'יימס מקינטוש (אנ'); הפילוסוף ג'ון סטיוארט מיל; המשורר רוברט מונטגומרי (Robert Montgomery); המתמטיקאי והפיזיקאי ג'ון פלייפייר (אנ'); העיתונאי הנרי ריב (Henry Reeve); הכימאי הנרי רוסקו (Henry Roscoe); הפילוסוף ברטראנד ראסל; איש הכנסייה צ'ארלס ויליאם ראסל (Charles William Russell); הסופר והמשורר סר וולטר סקוט; ואיש הכנסייה ארתור פנרין סטנלי (Arthur Penrhyn Stanley).

לקריאה נוספת
------------

* Shattock, Joanne. *Politics and Reviewers: the Edinburgh and the Quarterly in the Early Victorian Age*. London, Leicester, and New York: Leicester University Press, 1989.
* Christie, William. *The Edinburgh Review in the Literary Culture of Romantic Britain*. London, Pickering & Chatto, 2009.

קישורים חיצוניים
----------------

* 

* אתר האינטרנט הרשמי של Edinburgh Review
* פקסימיליה של המהדורה הראשונה
* האתר הנוכחי של כתב העת
* Edinburgh Review, באתר אנציקלופדיה בריטניקה (באנגלית)
**רכבת נורילסק** (ברוסית: **Норильская железная дорога**) היא חברת רכבות פרטית רוסית המפעילה מסילת רכבת אחת, לשעבר החלק הצפוני ביותר ברוסיה. החברה נמצאת בבעלות חברת נורילסק-ניקל. 

הרכבת ממוקמת בצפון חבל קרסנויארסק, בדרום חצי האי טאימיר ומחבר בין ערי המכרות טלנאך, נורילסק וקאיירקן עם יציאה לדודינקה שעל היניסיי. רוחב קו הרכבת הוא 1,520  מ"מ והוא נבנה בחלקו על ידי אסירי נורילאג. במקור, רוחבו היה 1,000 מ"מ ואורכו 114 ק"מ. הוא נבנה בשנת 1936. מאוחר יותר, בשנת 1953, הוא נבנה מחדש על מנת להתאימו לרוחב מסילות הברזל הרוסיות והתוואי הורחב ל-231 ק"מ. כאמור, הרכבת נמצאת בבעלות חברת הכרייה נורילסק ואינה שייכת לחברת הרכבות הלאומית הרוסית. 

משנת 1957 ואילך, חושמלה המסילה עם 3kV DC. מספר יחידות חשמליות מסדרת ER1 ו-ER2 משמשות להובלת נוסעים באוזרי הפרברים. קטרי VL10 משמשים להובלת רכבות משא כבדות על המסילה. 

בשנות התשעים הייתה הרכבת בנסיגה קשה. בשנת 1998 הוסר החוט החשמלי והמלאי החשמלי נמכר. קטרי דיזל גוררים רכבות משא מאז, שירות הנוסעים ברכבת הופסק. בראשית שנות התשעים הושלם כביש מהיר סלול המחבר בין נורילסק לדודינקה. שירות רכבות הנוסעים בקו נורילסק הסתיים בשנת 1998. 

בשנת 2010 בחצי האי ימאל השלימה גזפרום את בניית קו אובסקאיה–בובנקנובובו שלה, שהוא המסילה הצפונית ביותר ברוסיה.

ראו גם
------

| עיינו גם בפורטל: |
| --- |
|  | **פורטל רכבות** |

* רכבות קרים
* רכבות ימאל

קישורים חיצוניים
----------------

ויקישיתוף מדיה וקבצים בנושא **רכבת נורילסק** בוויקישיתוף
* רכבת נורילסק באתר של סרגיי בולשנקו (ברוסית)
* טיול לרכבת נורילסק. תמונות (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2015104175
* VIAF: 317110393
* WorldCat: lccn-no2015104175

 |
מנוח אסא ב-2005
**מנוח אסא** (16 ביולי 1948 סופיה, הרפובליקה העממית של בולגריה – 10 במאי 2016, בת ים, ישראל), היה כדורגלן ישראלי, אשר שיחק לרוב בעמדת המגן בקבוצת מכבי יפו.

קורות חייו
----------

מנוח אסא נולד בסופיה בירת בולגריה למשה ורוזה. בגיל שלושה חדשים עלתה משפחתו במסגרת העלייה ההמונית לישראל והתיישבה ביפו, סמוך לפרדס דג'אני אשר בתחומו הוקם "מגרש הפחים" של מכבי יפו. ב-1958 הצטרף לראשונה לאימוני קבוצת הילדים של מכבי יפו וזאת ללא ידיעת הוריו. בשלהי עונת 1964/1965 בליגה הלאומית עלה לקבוצה הבוגרת ומשחקו הראשון היה ב-25 במאי 1965 מול שמשון תל אביב. אסא הוצב בתפקיד המגן. בשלהי 1966 זומן לסגל הרחב של נבחרת הנוער בכדורגל.

בעונת 1970/1971 שיחקה מכבי יפו בליגה א' שהייתה הליגה השנייה בישראל. במשחק העלייה לליגה הלאומית בישל אסא למשה אוננה, את שער הניצחון על הפועל רמת-גן. אסא שיחק בשורות הקבוצה עד לסיום עונת 1973/1974, ומשחקו האחרון היה ב-2 בפברואר 1974 מול בית"ר ירושלים. הוא הופיע ב-92 משחקי ליגה בליגה הראשונה ובהם כבש שער אחד.

לאחר פרישתו ממשחק פעיל, השתלב אסא בעסקי המשפחה. הוא התגורר בבת-ים, היה נשוי ליפה, אב לשלושה ילדים וסב לנכדים. מנוח אסא הלך לעולמו ב-2016 והובא למנוחות בבית עלמין גני אסתר בראשון לציון.

לקריאה נוספת
------------

* ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020.

קישורים חיצוניים
----------------

ויקישיתוף מדיה וקבצים בנושא **מנוח אסא** בוויקישיתוף
* מנוח אסא באתר GRAVEZ
* הצוות הלאומי - מכבי יפו, מעריב, 1 בנובמבר 1968

הערות שוליים
------------

1. ↑  מצודת בית"ר לא נפרצה, דבר, 30 בינואר 1972.
2. ↑  יעקב ברוש, הקפטן רוזנטל לא יוכל לצאת עם הנוער לבנגקוק, מעריב, 12 בדצמבר 1966.
3. ↑  משה לרר, דקה 69-דקה של אושר ושל...עלייה לליגה הלאומית, מעריב, 13 ביוני 1971.
4. ↑  ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020, עמוד 237. נתונים היסטוריים: ירון משעל

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מנוח אסא"**.